Weermag op gereedheidsgrondslag geplaas(Argieffoto) Die Suid-Afrikaanse Nasionale Weermag (SANW) is op ŉ gereedheidsgrondslag geplaas om die polisie en ander staatsdepartemente by te staan te midde van nuwe maatreëls wat die impak van die koronavirus-pandemie kan versag. Pres. Cyril Ramaphosa het Maandagaand ŉ algehele landswye afsondering van 21 dae afgekondig wat Donderdag, 26 Maart 2020 om 00:00 ingestel word. Dit volg skaars ŉ week ná die president ŉ nasionale ramptoestand in die land verklaar het. Volgens ŉ geklassifiseerde dokument in Maroela Media se besit het die hoof van die SANW, genl. Solly Shoko, toestemming gegee dat duisende lede van die Leër-Infanteriekorps landswyd ontplooi word. Die dokument sê die handhawing van wet en orde is steeds hoofsaaklik ŉ funksie van die polisie maar dat omstandighede die ondersteuning van die weermag noodsaak. Die onderskeie magte word gemaan om nie mekaar se funksies oor te neem nie, hoewel die weermag wel inhegtenisnemings mag uitvoer. Weermaglede sal met hul R4-gewere diens doen en sal van Casspir- en Mamba-voertuie tydens die operasie gebruik maak. Die opdrag sal ten minste 21 dae van krag wees maar kan tot drie maande duur en sal ten einde loop wanneer die korona-pandemie onder beheer gebring is. Alle weermaglede se verlof is ook gekanselleer. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.